BEGRUNDELSE

Ifølge EU's eksportkontrolordning vedrørende produkter med dobbelt anvendelse, jf. forordning 428/2009[1], kræves der en tilladelse til eksport af de produkter med dobbelt anvendelse[2], som er opført i bilag I til forordningen. I forordningens artikel 9, stk. 1, hedder det, at EU's generelle udførselstilladelser er en af de fire forskellige typer tilladelser, der kan anvendes til eksport fra EU af produkter med dobbelt anvendelse. Bilag II til forordning (EF) nr. 428/2009 indeholder de gældende generelle EU-udførselstilladelser.

Ajourføringer af EU-kontrollisten (bilag I til forordning (EF) nr. 428/2009).

Beslutningerne om kontrol med eksport af produkter med dobbelt anvendelse træffes ved konsensus som led i internationale eksportkontrolordninger (Australiengruppen (AG) for biologiske og kemiske produkter, Gruppen af Leverandører af Nukleart Materiale (NSG) for civile nukleare produkter, the Missile Technology Control Regime (MTCR) og Wassenaararrangementet (WA) for konventionelle våben og produkter og teknologi med dobbelt anvendelsesformål). Formålet med disse eksportkontrolordninger er at begrænse risikoen for, at følsomme produkter med dobbelt anvendelse benyttes til militære formål og/eller i spredningsprogrammer. For at gøre sådanne eksportkontroller så effektive som muligt samler de internationale eksportkontrolordninger de største leverandører af produkter med dobbelt anvendelse. Ved at enes om at kontrollere handel med bestemte produkter arbejder de effektivt sammen for at begrænse risikoen for spredning, samtidig med at de sikrer, at lovlig handel ikke hindres.

Den teknologiske udvikling i verden i dag gør, at der er behov for regelmæssigt at ajourføre listen over kontrollerede produkter. Beslutninger truffet under disse internationale ordninger er ikke juridisk bindende, men det fremgår af forordningens artikel 15, at "listen over produkter med dobbelt anvendelse i bilag I ajourføres i overensstemmelse med de relevante forpligtelser og tilsagn ligesom alle ændringer heraf, som medlemsstaterne har accepteret som medlemmer i de internationale ikke-spredningsregimer og eksportkontrolregimer eller ved ratifikation af relevante internationale traktater".

De internationale eksportkontrolregimer træffer beslutninger om kontrollisterne ca. 4 gange om året. Disse ajourføringer indarbejdes i EU-lovgivningen med regelmæssigt interval af hensyn til sikkerheden og betydningen på handelsområdet. En beslutning truffet under internationale eksportkontrolregimer om at tilføje nye produkter til kontrollisterne betyder, at disse supplerende områder også skal kontrolleres overensstemmende i hele EU af sikkerhedshensyn. Beslutninger under internationale eksportkontrolregimer om at ophøre kontrollen med visse produkter skal samtidig gennemføres i EU-lovgivningen hurtigst muligt, således at EU-eksportørerne kan konkurrere på det globale marked.

Enhver ajourføring af forordning (EF) nr. 428/2009 og bilag I forudsætter på nuværende tidspunkt anvendelse af den almindelige lovgivningsprocedure. Samtidig er der på grund af disse ændringers tekniske natur og det forhold, at ændringerne skal være i overensstemmelse med beslutningerne i de internationale eksportkontrolregimer, meget lidt plads til at indføre ændringer til de vedtagne ændringer i regimerne.

Det er derfor nødvendigt at indføre delegerede retsakter med henblik på regelmæssig ajourføring af bilag I til forordning (EF) nr. 428/2009. Med denne tilgang kan Kommissionen foretage de nødvendige ajourføringer, når det er påkrævet.

Nødvendige ændringer til EU's gældende generelle udførselstilladelser (bilag II til forordning (EF) nr. 428/2009)

EU's generelle udførselstilladelser, som er fastsat i artikel 9, stk. 1, og bilag II i forordning (EF) nr. 428/2009, har vist deres store værdi som redskaber til at fremme lavrisikoudførsel af visse produkter til visse bestemmelsessteder. Der har i flere år fandtes en enkelt generel EU-udførselstilladelse (EU001) til udførsel af de flere kontrolledere produkter til syv lavrisikobestemmelsessteder (Australien, Canada, Japan, New Zealand Norge, Schweiz og USA). Kommissionen foreslog i december 2008 at indføre seks nye generelle EU-udførselstilladelser[3]. Medlemsstaterne nåede til enighed om disse tilladelser medio 2011.

Indholdet af EU's gældende og fremtidige generelle udførselstilladelser skal løbende overvåges for at sikre, at kun lavrisikotransaktioner er omfattet af tilladelserne. Da udviklingen på verdensplan går meget hurtigt, skal det sikre, at de generelle EU-udførselstilladelser hurtigt kan ændres med hensyn til bestemmelsessted og produkter, således at de ændrede globale vilkår kan afspejles korrekt i EU's eksportkontrolordning.

Der skal derfor indføres delegerede retsakter, således at Kommissionen hurtigt kan slette bestemmelsessteder og/eller produkter fra anvendelsesområdet for EU's eksisterende generelle udførselstilladelser.

Gældende forslag til retsakter om spørgsmål i forbindelse med eksportkontrol af produkter med dobbelt anvendelse

Europa-Parlamentet og Rådet behandler i øjeblikket to lovgivningsforslag om ændring af forordning (EF) nr. 428/2009:

1) Det første forslag (KOM(2008) 854) tager sigte på at indføre nye generelle EU-udførselstilladelser. Europa-Parlament vedtog forslaget den 27. september 2011. Denne ændringsforordning vil også ændre sprogbrugen i forordning (EF) nr. 428/2009 (henvisning til "Fællesskabet" vil, hvor det er muligt, blive erstattet med "Unionen").

2) Det andet forslag (KOM(2010) 509) tager sigte på en ajourføring af EU-kontrollisten ved at indføre ændringer, som er vedtaget i de internationale eksportkontrolregimer i 2009. Europa-Parlament vedtog forslaget den 13. september 2011.

Kommissionens forslag

På baggrund af ovenstående er det nødvendigt at ændre forordning (EF) nr. 428/2009.

2011/0310 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 428/2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure, og

ud fra følgende betragtninger:

1. Ifølge Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse[4] skal produkter med dobbelt anvendelse underkastes effektiv kontrol, når de eksporteres fra eller passerer gennem Den Europæiske Union (EU) eller leveres til et tredjeland som følge af mæglervirksomhed fra en mægler, der er hjemmehørende eller har hjemsted i EU.

2. Med henblik på medlemsstaternes og Den Europæiske Unions overholdelse af deres internationale forpligtelser er der i bilag I til forordning (EF) nr. 428/2009 fastsat en fælles liste over produkter og teknologi med dobbelt anvendelse, som er underkastet kontrol i Den Europæiske Union. Beslutninger om produkter der er underkastet kontrol, træffes i forbindelse med deltagelse i Australiengruppen (AG), Missile Technology Control Regime (MTCR), Gruppen af Leverandører af Nukleart Materiale (NSG), Wassenaararrangementet og konventionen om forbud mod kemiske våben (CWC).

3. Ifølge artikel 15 i forordning (EF) nr. 428/2009 skal bilag I ajourføres i overensstemmelse med de relevante forpligtelser og tilsagn samt alle ændringer heraf, som medlemsstaterne har accepteret som deltagere i internationale ikke-spredningsregimer og eksportkontrolordninger eller ved ratificering af relevante internationale traktater.

4. Bilag I til forordning (EF) nr. 428/2009 skal løbende opdateres for at sikre overholdelse af internationale sikkerhedsforpligtelser, sikre gennemsigtigheden og opretholde eksportørernes konkurrenceevne. Forsinkelser i ajourføringen af EU's kontrolliste kan få negative følger for sikkerheden og de internationale ikke-spredningsbestræbelser og for de europæiske eksportørers økonomiske resultater. Samtidig betyder ændringernes tekniske karakter og det forhold, at disse skal være i overensstemmelse med beslutninger truffet i de internationale eksportkontrolregimer, at der skal anvendes en fremskyndet procedure for at de nødvendige ajourføringer kan træde i kraft i Den Europæiske Union.

5. Artikel 9, stk. 1, i forordning (EF) nr. 428/2009 indfører generelle EU-udførselstilladelser som en af en af de fire forskellige typer tilladelser i forordningen. Med disse generelle udførselstilladelser kan eksportører i EU udføre visse produkter til visse bestemmelsessteder på de betingelser, der er anført i de generelle tilladelser.

6. Bilag II til forordning (EF) nr. 428/2009 indeholder EU's gældende generelle udførselstilladelser. Som følge af karakteren af EU's generelle udførselstillader kan der være behov for at slette visse bestemmelsessteder og/eller produkter fra tilladelserne, navnlig hvis ændrede forhold viser, at tilladte udførselstransaktioner ikke længere skal være tilladte i henhold til en generel EU-udførselstilladelse for så vidt angår et givent bestemmelssted og/eller produkt. En sådan sletning af et bestemmelsessted og/eller produkt fra anvendelsesområdet for en af de generelle EU-udførselstilladelser udelukker ikke en eksportører fra at ansøge om en anden form for udførselstilladelse i henhold til bestemmelserne i forordning (EF) nr. 428/2009.

7. Med henblik på regelmæssige og rettidige ajourføringer af EU's kontrolliste i henhold til de forpligtelser og tilsagn, som medlemsstaterne har indgået i de internationale eksportkontrolregimer, bør beføjelsen til at vedtage retsakter delegeres til Kommissionen i overensstemmelse med artikel 290 i traktaten om Den Europæiske Unions funktionsmåde for så vidt angår ændring af bilag I til forordning (EF) nr. 428/2009, jf. forordningens artikel 15. Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau.

8. Med henblik på at sikre en hurtig reaktion fra EU på ændrede vilkår i forbindelse med vurderingen af udførslens følsomhed i forbindelse med en generel EU-udførselstilladelse bør beføjelsen til at vedtage retsakter delegeres til Kommissionen i overensstemmelse med artikel 290 i traktaten om Den Europæiske Unions funktionsmåde for så vidt angår ændring af bilag I til forordning (EF) nr. 428/2009 vedrørende sletning af bestemmelsessteder og/eller produkter fra anvendelsesområdet for de generelle EU-udførselstilladelser. Da sådanne ændringer kun foretages som følge af en skønnet forhøjet risiko for de pågældende udførsler og den fortsatte brug af generelle udførselstilladelser for sådanne udførsler kan have negative følger for Den Europæiske Unions og dens medlemsstaters sikkerhed, kan Kommissionen gøre brug af en hasteprocedure.

9. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet.

10. Forordning (EF) nr. 428/2009 bør derfor ændres i overensstemmelse hermed —

VEDTAGET DENNE FORORDNING:

Artikel 1

I forordning (EF) nr. 428/2009 foretages følgende ændringer:

1) I artikel 9, stk. 1 indsættes følgende som andet og tredje afsnit:

"Kommissionen tillægges beføjelser til at vedtage delegerede retsakter i overensstemmelse med artikel 23a vedrørende sletning af bestemmelsessteder og produkter fra anvendelsesområdet for EU's generelle udførselstilladelser i bilag II.

Hvis det i tilfælde af en væsentlig ændring af omstændighederne vedrørende vurderingen af udførslens følsomhed i forbindelse med en generel EU-udførselstilladelse i bilag II er påkrævet af særligt hastende årsager at slette et givent bestemmelsessted og/eller et produkt fra anvendelsesområdet for en generel EU-udførselstilladelse, anvendes proceduren i artikel 23b på delegerede retsakter vedtaget i henhold til nærværende artikel."

2) I artikel 15 indsættes følgende som stk. 3:

"3. Kommissionen tillægges beføjelser til at vedtage delegerede retsakter i overensstemmelse med artikel 23a vedrørende ajourføring af listen over produkter med dobbelt anvendelse i bilag I. Ajourføring af bilag I skal ske i overensstemmelse med stk. 1."

3) Følgende indsættes som artikel 23a:

"1. Kommissionen tillægges beføjelser til at vedtage delegerede retsakter på de i denne artikel fastlagte betingelser.

2. De delegerede beføjelser i artikel 9, stk. 1, og artikel 15, stk. 3, tillægges Kommissionen for en ubegrænset periode fra ikrafttrædelsesdatoen for forordning (EU) nr. ../… [denne forordning].

3. Den i artikel 9, stk. 1, og artikel 15, stk. 3, omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

4. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.

5. En delegeret retsakt vedtaget i henhold til artikel 9, stk. 1, og artikel 15, stk. 3, træder kun i kraft, hvis hverken Europa-Parlamentet eller Rådet har gjort indsigelse inden for en frist på 2 måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med 2 måneder på Europa-Parlamentets eller Rådets initiativ."

4) Følgende indsættes som artikel 23b:

"1. Delegerede retsakter vedtaget i henhold til denne artikel træder i kraft straks og anvendes, så længe der ikke er gjort indsigelse i henhold til stk. 2. I meddelelsen til Europa-Parlamentet og Rådet af en delegeret retsakt anføres begrundelsen for anvendelse af hasteproceduren.

2. Europa-Parlamentet eller Rådet kan efter proceduren i artikel 23a, stk. 5, gøre indsigelse mod en delegeret retsakt. I så fald skal Kommissionen ophæve retsakten straks efter Europa-Parlamentets eller Rådets meddelelse af afgørelsen om at gøre indsigelse."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse.

[2] Produkter med dobbelt anvendelse defineres i artikel 2, stk. 1, i forordning 428/2009 som "produkter, herunder software og teknologier, der kan anvendes til såvel civile som militære formål, samt alle varer, der kan anvendes både til ikke-eksplosive formål og til på enhver måde at fremme fabrikation af nukleare våben eller andre nukleare sprænglegemer".

[3] KOM(2008) 854 endelig.

[4] EUT L 134 af 29.5.2009, s. 1.